**PIRITA MAASTIKUKAITSEALA PROBLEEMIDE ARUTELU PROTOKOLL**

Tallinn Kloostri tee 6, Teams 22. jaanuar 2025

Algus kell 13.00, lõpp kell 14.00

Koosoleku juhataja: Pirita linnaosa vanem Doris Raudsepp

Protokollija: Marju Mets

Osalesid: RMK Harjumaa regiooni metsaülem Andrus Kevvai, Keskkonnaameti keskkonnakorralduse büroo juhataja Helen Manguse, Keskkonnaameti looduskasutuse spetsialist Mareile Michelson, Tallinna Keskkonna- ja Kommunaalameti keskkonnahoiu osakonna juhataja Meelis Uustal, Tallinna Keskkonna- ja Kommunaalameti keskkonnahoiu osakonnast kaitsekorraldustööde koordinaator Matis Mägi, Pirita Spordikeskuse juhataja Priit Aunroos, Munitsipaalpolitsei Pirita piirkonna peainspektor Anne Järve, Mariana Simson Pirita LOV linnamajanduse osakonna juhataja Mariana Simson, Pirita LOV linnamajanduse osakonna spetsialist Marju Mets.

**PÄEVAKORD:**

Pirita maastikukaitseala probleemide arutelu

1. Pirita maastikukaitseala võimalik üleandmine linnale
2. Avatud katakombid ja ümbruse prügistamine on oht turvalisusele
3. Pirita looduskaitseala kaitsmine, autodega sissesõit ja prügistamine
4. Kosemetsa parklas on isetekkeline haljastusjäätmete prügila
5. Tuulemurtud puud jões ja metsas RMK aladel
6. Pirita Spordikeskuse mured
7. **Pirita maastikukaitseala võimalik üleandmine linnale**?

D. Raudsepp (Pirita LOV) tõstatas küsimuse, kas Pirita maastikukaitseala oleks võimalik linnale üle anda.

A. Kevvai (RMK) selgitas, et teema on RMK-s juba arutlusel olnud. RMK kinnisvaraosakond kujundab praegu seisukohta. RMK praegused alad on määratud kohtulahendi alusel.

Otsustati: Oodata ära RMK kinnisvaraosakonna arvamus.

1. **Katakombid- on oht turvalisusele**

Ala valitseja on RMK. Arutati, kas olukorda peaks reguleerima linn või riik.

A. Järve (MUPO) rõhutas, et katakombid tuleb kindlasti sulgeda, et tagada ohutus, kuna need on jätkuvalt lagastamise ja prahistamise kohad ning kogunemiskohaks narkomaanidele ja kodututele. Päästeteenistusel ja politseil on samad mured.

Tallinna Konstantin Pätsi Vabaõhukooli territooriumile ulatuv katakombide osa on oht koolilastele. Koolipoolne ava on hetkel lahti. Sulgemine tuleks läbi viia koostöös politseiga.

RMK sõnul tegeleb katakombide küsimusega riigi looduskaitse planeeringute osakond. Katakombe ei saa tulevikus varjendina kasutada ega ümber ehitada. Muinsuskaitse all olevaid rajatisi ei ole võimalik lammutada.

Muinsuskaitse roll on lahenduse leidmisel võtmetähtsusega. Hetkel pole selge, milline sulgemisviis (metallvõre, vineer, puittahvlid) oleks aktsepteeritav. Iga katakombi puhul on vaja individuaalset lähenemist. Muinsuskaitsel on olemas asukohaplaanid.

M. Uustal (KEKO) tõi välja, et Vabaõhukooli tee katakombid võivad olla nahkhiirte talvitumiskohaks. Hetkel puudub info, kas katakombides elab nahkhiiri – see vajab kontrollimist.

KEKO soovitas ala korrastamist talgute korras. Kohalikud saavad panustada neile olulise ala puhastamisse, linn aitab prügiveoga. KEKO toetab talgute korraldamist. Pärast ümbruse koristamist tuleks avad sulgeda.

Otsustati:

2.1 RMK teeb Muinsuskaitseametile järelepärimise, kas ja millistel tingimustel võib katakombid sulgeda.

2.2 Tallinna Keskkonna- ja Kommunaalamet kontrollib, kas nahkhiired kasutavad katakombe talvitumiskohana.

1. **Pirita looduskaitseala kaitsemeetmed**

Probleemid:

* Autodega sõidetakse maastikukaitsealale, rikutakse looduslikku pinnast.
* Prügistamine maastikukaitsealadel.
* Kas rehvide kasutamine spordivahendina ja okstest onnikeste ehitamine on lubatud?

A. Järve (MUPO) selgitas, et autodega kaitsealale sisenemist on keeruline sanktsioneerida, kuna teeotstes ja metsasihtidel puuduvad viidad ja keelavad infotahvlid. Vaja on paremat märgistust.

A. Kevvai (RMK) teatas, et kehtiva kaitsekorralduskava alusel paigaldatakse 2025. aasta esimesel poolel Pirita maastikukaitsealale 7 uut infotahvlit.

LOV leidis, et viitade vajadus on suurem, kuna kaitsealale viib palju radu ja sihte. Tuleks kaaluda, kuidas tõsta inimeste teadlikkust reeglitest.

RMK tõi välja, et nende hallatavatel aladel toimub prügi koristamine jooksvalt, kuid ressursid on piiratud. Haljastusjäätmeid ei koristata, kuna need kõdunevad ajapikku.

KEKO rõhutas, et tuleb tõsta teadlikkust – näiteks jäätmete metsa alla viimine võib soodustada invasiivsete liikide levikut (nt lusitaania teetigu) ja kahjustada looduslikku kooslust. Informeerimine võiks toimuda ka sotsiaalmeedia kaudu.

RMK ja KEKO olid ühiselt arvamusel, et rehvide kasutamine maastikukaitsealadel spordivahendina ei ole soovitatav. Vajadusel võiks paigaldada spetsiaalseid spordivahendeid. Metsamaterjalist onnikeste ehitamine on lubatud.

Otsustati:

3.1 Oodata ära RMK korralduskava alusel teavitussiltide paigaldamine.

3.2 Maastikukaitsealale sissepääsuteede sulgemine tuleb lahendada eelkõige reguleerivate siltide ja infotahvlitega.

3.3 Maastikukaitsealale suunduvate teede ja metsasihtide sulgemine otsustatakse personaalselt.

3.4 Pirita LOV kaardistab võimalikud radade ja teede asukohad, kus võiks kaaluda osalist või täielikku sulgemist.

3.5 Lubatud on vajadusel spordivahendite metsa paigaldamine, kuid loodust kahjustavate materjalide (nt rehvid) kasutamine ei ole lubatud. Metsamaterjalist onnikeste ehitamine on lubatud.

1. **Kosemetsa parkla - isetekkeline haljastusjäätmete prügila.**

Kosemetsa parklas toimub jätkuv haljastusjäätmete ja olmeprügi juurdevedu.

RMK on probleemi teadlik ning prügikoristusleping on sõlmimisel. Maaamet andis kinnistu RMK-le üle koos prahiprobleemiga.

Otsustati: RMK alustab jäätmete likvideerimist pärast prügikoristuslepingu sõlmimist.

1. **Jõkke kukkuvad puud ja RMK metsades tormimurdude eemaldamine?**

RMK jõkke kukkuvate puudega üldjuhul ei tegele, välja arvatud juhul, kui need ohustavad inimesi, vara või blokeerivad oluliselt veevoolu.

Metsasihtidel tegeleb RMK tormimurru likvideerimisega. Kuna see võtab aega, siis igale poole ei jõuta, samuti piirab tellitavat töödemahtu ressurside nappus. Vajadusel võib Pirita LOV kasutada oma lepingupartnereid teeradade ja sihtide puhastamiseks.

P. Aunroos (Pirita Spordikeskus) pakub jõudumööda tormimurdude likvideerimisel abi ja hoiab oma aladel silma peal, meeskond on olemas.

Otsustati: Lisaks RMK-le võivad vajadusel ka Pirita Spordikeskus ja Pirita LOV korraldada tormimurru likvideerimist liikumisradadel ja metsasihtidel.

1. **Pirita Spordikeskuse mured**

* **Suusaradade rikkumine talvel**
* **Planeeritava madalseiklusraja kooskõlastuse probleemid**
* **Rummu tee 3b uisuväljaku torustike kaitsmine**

MUPO rõhutas, et suusaradade märgistust tuleb parandada, et politsei saaks tõhusamalt järelvalvet teha.

A. Kevvai (RMK) selgitas, et RMK ei saa madalseiklusraja menetlusega edasi minna, kuna see ei kuulu kaitse-eeskirjade kohaselt nende pädevusse.

P. Aunroos tõi välja, et uisuväljaku servas kasvavad seedermändide juured võivad kahjustada maa-aluseid külmutustorustikke. Torustike lekkimisel on suur reostuse oht. Vajalik on mändide raie.

Otsustati: RMK ja Spordikeskus kohtuvad eraldi ning vaatavad teemad veelkord üle.

(allkirjastatud digitaalselt)

Doris Raudsepp

Koosoleku juhataja